Toerbedrog-saak: Polisiemanskieter sterf in hospitaalAo. Ben Strydom. Foto: Verskaf Hendrik Wright (65) wat vir bedrog ondersoek is weens ŉ vakansieslenter, is Woensdagaand in die Steve Biko-hospitaal in Pretoria dood, twee maande nadat hy ŉ polisiebeampte en homself geskiet het. Mirna von Benecke, ŉ polisiewoordvoerder, het Vrydag aan Maroela Media gesê Wright is sedert die skietery wat op 24 Julie in die noorde van Pretoria plaasgevind het, in die Steve Biko-hospitaal behandel. “Hy is in September uit die hospitaal se waakeenheid onder polisiebewaking na ŉ gewone saal oorgeplaas, maar het verlede week ŉ terugslag gehad,” het Von Benecke gesê. “Hy is omstreeks 20:00 in die hospitaal dood.” Maroela Media het vroeër berig ao. Ben Strydom (47), ŉ speurder van die Sinoville-polisiestasie wat die bedrogsaak ondersoek het, is tydens Wright se inhegtenisneming op 24 Julie by die se huis in Montanapark doodgeskiet. Wright het van die toneel weggejaag en is later deur die polisie op die Moloto-pad aangekeer. Hy het sy motor van die pad afgetrek, die vuurwapen op homself gerig en probeer selfmoord pleeg. Wright, sy vrou Renette en Salome Klopper, die egpaar se sekretaresse, is almal van bedrog aangekla. Renette en Klopper is na afloop van die skietery in hegtenis geneem. Wright het ook tereg gestaan op ŉ aanklag van moord. Die beskuldigdes van die Wrights se onderneming, Zambesi Tours & Safaris, het na bewering meestal pensioenarisse bedrieg deur toere te reël en dit dan ŉ week voor die vetrekdatum gekanselleer. Die kliënte se geld is nooit terugbetaal nie. Renette en Klopper moet weer op 22 Oktober in die Pretoria-Noord-landdroshof verskyn. Alle vorige artikels oor die toerbedrog-saak is hier beskikbaar.